AIDC F-CK-1 Ching-kuo

Pembangunan

Pencarian awal bagi mengantikan angkatan pesawat F-5 dan F-104 milik Tentera Udara Taiwan bermula dengan projek pesawat pejuang tempatan XF-6, kemudiannya dinamakan Ying Yang, pada penghujung 1970-an. Setelah A.S mewujudkan hubungan rasmi dengan Republik Rakyat China dan mengakhiri Perjanjian Pertahanan Bersama dengan Taiwan, Presiden Chiang Ching-Kuo telah memutuskan untuk membesarkan industri pertahanan tempatan dan pada 28 Ogos, 1980, telah mengarahkan AIDC untuk mereka sebuah pesawat pejuang berkelajuan tinggi buatan tempatan. Asalnya, Tentera Udara Taiwan memberi keutamaan projek XF-6 selepas program pesawat penyerang XA-3 Lei Ming kerana percaya projek XF-6 berisiko tinggi.
Persetujuan Kenyataan Bersama di antara A.S dengan Republik Rakyat China pada 1982, yang mana menghadkan penjualan senjata kepada Taiwan, telah menamatkan kemungkinan Tentera Udara Taiwan untuk memperoleh pesawat F-16 atau F-20, oleh itu memastikan kesinambungan projek pesawat pejuang buatan tempatan. Walaupun Presiden Ronald Reagan keberatan untuk menerima cadangan para penasihatnya berkenaan pembinaan hubungan dengan Republik Rakyat China bagi menentang Kesatuan Soviet, Reagan memutuskan untuk mengimbangi Kenyataan Bersama Amerika Syarikat-China 1982 dengan Persetujuan "Enam Jaminan" dengan Taiwan. Ini telah membuka pintu bagi memindahkan teknologi dan bantuan kepada industri pertahanan Taiwan, termasuk projek IDF.

F-CK-1 A/B An Hsiang

Ujian penerbangan sulung berjaya dilakukan oleh FSD A1 pada 28 Mei, 1989. Versi dua tempat duduk, FSD B1, pula telah membuat penerbangan sulung pada 10 Julai, 1990. Penembakan peluru berpandu udara ke udara Tien-Chien II (Sky Sword II) pula berjaya dilakukan pada 1992, dan Tentera Udara Taiwan mewujudkan skuadron pertama pesawat F-CK-1 pada tahun berikutnya.
Pesanan awal Tentera Udara Taiwan bagi 250 buah pesawat telah dikurangkan kepada 130 buah pada 1991, berikutan perjanjian pembelian 150 buah pesawat F-16 Blok 20 A/B dan 60 buah Dassault Mirage 2000-5E/F dengan Amerika Syarikat dan Perancis. Pesawat IDF A/B terakhir dikeluarkan pada 1999.

Pesawat pejuang latihan lanjut IDF

Berdasarkan media, konsep pesawat latihan AIDC IDF akan melibatkan penanggalan radar kawalan tembakan dan system-sistem pertempuran dan mengekalkan kawalan penerbangan di kerusi belakang, oleh itu pesawat IDF hanya akan digunakan sebagai pesawat pejuang latihan lanjut (LIFT). Tentera Udara Taiwan seolah-olah bersetuju dengan konsepnya, bagaimanapun, ia bermakna pesawat IDF LIFT tidak boleh digunakan semasa dalam peperangan. Surat dari KPK mengatakan, "Berdasarkan laporan akhbar berkenaan keinginan AIDC untuk menggunakan pesawat pejuang IDF sebagai asas bagi pembangunan pesawat latihan supersonik, ia hanya merupakan konsep rancangan operasi syarikat. Pada masa ini, Kementerian Pertahanan Kebangsaan dan Tentera Udara tidak mempunyai rancangan tersebut". Surat itu juga mengatakan disebabkan kekangan peruntukan belanjawan Tentera Udara Taiwan akan meminta AIDC untuk memanjangkan jangka hayat pesawat latihan AT-3 dan menyambung penggunaan pesawat F-5 yang berperanan sebagai LIFT. Pada 2003, bekas Pengerusi AIDC Chairman Huang Jung-Te berkata AIDC masih berharap Tentera Udara Taiwan mempertimbangkan untuk menggunakan versi asas pesawat IDF untuk peranan LIFT, dan konsep sebegini hanya bernilai serendah AS$ 16 juta seunit, dibandingkan dengan pesawat T-50 yang bernilai AS$ 19 juta. Bagaimanapun, pengubahsuaian pesawat F-CK-1 LIFT atau konsep pesawat pengeluaran baru tidak pernah menerima dana atau kelulusan daripada pihak kerajaan.
Pada Mei 2006, Lt. Jeneral Cheng Shih-Yu memberi keterangan akan rancangan KPK untuk menghentikan penggunaan pesawat F-5E/F sebelum 2010 dan membenarkan pesawat IDF yang berada dalam perkhidmatan untuk mengambil alih misi-misi latihan. Tidak dapat dipastikan jenis-jenis pengubahsuaian (sekiranya ada) yang akan dibuat ke atas pesawat IDF setelah pesawat ini menjadi sebuah pesawat latihan.
Harus diingatkan bahawa, kesemua juruterbang Tentera Udara Taiwan yang terpilih telah dihantar ke Amerika Syarikat dan Perancis untuk menerima latihan bagi pesawat pejuang F-16 Blok 20 dan Mirage 2000-5, juruterbang-juruterbang ini mesti telah menerbangkan pesawat IDF/F-CK-1 sekurang-kurangnya selama 6 bulan, yang mana menjadikan pesawat IDF berfungsi sebagai sebuah pesawat LIFT kecuali pada namanya.

Pesawat pejuang pertahanan termaju

Terdapat beberapa konsep awal untuk pembangunan lanjut projek IDF. Setelah versi asas IDF dimuktamadkan, kemungkinan langkah seterusnya penambahbaikan sistem-sistem, teknologi-teknologi baru, dan pengubahan bahan-bahan dan berat. Kemudian, versi termaju pesawat IDF seterusnya akan melalui pengubahsuaian konfigurasi, penambahbaikan keupayaan, teknologi-teknologi terkini, bahan-bahan baru, dan penggunaan persenjataan terkini. Akhirnya, rekabentuk generasi baru akan dilakukan. Bagaimanapun, ini hanya merupakan cadangan di atas kertas semata-mata, dan berlegar-legar dalam lingkungan AIDC.

Spesifikasi (F-CK-1)

Data dari GlobalSecurity.org, Milavia, TaiwanAirPower.org